গত কয়েক বছর ধরে দ্বিমিক কম্পিউটিং ও দ্বিমিক প্রকাশনীর ছত্রছায়ায় আমরা কয়েকজন বাংলা ভাষায় তথ্যপ্রযুক্তির জ্ঞানভান্ডার উন্নয়নে কাজ করছি। যেহেতু বাংলাভাষায় প্রোগ্রামিং ও কম্পিউটার বিজ্ঞানের বিষয়ে তেমন কোনো মানসম্পন্ন কাজ হয় নি, তাই আমি ও অন্য কয়েকজন একেবারে মৌলিক জিনিসপত্র নিয়ে বই লিখে যাচ্ছি। তবে এসব বইয়ের মাঝেও মোঃ মাহবুবুল হাসান (শান্ত)-এর “প্রোগ্রামিং কনটেস্টঃ ডেটা স্ট্রাকচার ও অ্যালগরিদম” এবং শাফায়েত আশরাফের “গ্রাফ অ্যালগরিদম” বইয়ের মতো অপেক্ষাকৃত উচ্চতর বিষয় নিয়ে বই প্রকাশ করেছে দ্বিমিক প্রকাশনী। সেই তালিকায় বজলুরের “জাভা থ্রেড প্রোগ্রামিং” বইটিও একটি গুরুত্বপূর্ণ সংযোজন। এরকম উচ্চ পর্যায়ের টেকনিক্যাল বই আমাদের আরো দরকার।